辛丑孟夏甲申日得雨
作者：趙孟堅
朝代：宋

paragraphs: 物理寓乘除，天存好還道。
去年夏迄秋，旱枯苗盡槁。
繁霜打麥根，療饑茲已兆。
逾春秀葽葽，修翠摇旌葆。
黄雲割未盡，赤日仍杲杲。
秧針方刺牙，還憂水泉少。
正深傷弓虞，曲成由大造。
耕雨刈欲晴，從來難兩好。
來牟迨既登，甘霖乃方到。
甲甲占久雨，古語信可考。
首夏際茲辰，其應孚未禱。
繁聲喧若注，陰雲陣如掃。
入夜聽簷溜，滴瀝響到曉。
蝗螟腐翅翼，蛙黽喊池沼。
從茲雨未艾，調潤知可保。
一畝數石收，麥秋功已告。
千倉而萬箱，應占富禾稻。
匪藉天功然，人力寧爾巧。
端由政致和，天示賢侯報。
不死見豐年，鼓腹歸醉飽。
末掾與農氓，熙熙歌皡皡。